إيه ده مالك؟ تعبانه ولا إيه؟؟ الجملة اللي بتعقد أي حد عامل رجيم لما يسمعها، وبيكون شايل همها وممكن يسيب الرجيم بسببها، ومن هنا بتيجي عشرات الأسئلة يومياً يا دكتور وشي يا دكتور، وشي بيخس وشكلي مش حلو زي الأول، بعد إذنك عايزة حاجة تخليني أخس من غير ما وشي يتأثر.
يا ريت نركز في السطور الجاية علشان هنلاقي الحل فيها على على كل اللي بيدور في بالنا بإذن الله ..
هو ينفع أخس فعلاً من جسمي ويفضل وشي زي ما هو؟ من غير ما يخس؟
الإجابة بكل بساطة تقدري توصلي ليها لما تبحثي عن أي صور لحد خس قبل وبعد، مستحيل حد ينزل 10 أو 20 كيلو دهون ويفضل الوش بنفس الحجم بتاع بداية الرجيم.
شوفوا صور الممثلين أو أي حد مش شرط مشهور، لازم الوش ينزل، سواء رجيم صحي أو غير صحي، الوش ملوش علاقة كده كده هينزل ..
طب أعمل إيه؟
مش هعمل رجيم بقى طالما وشي هيخس ويبقى وحش !!
طب أصبري بس .. أنتي بتتلككي يا مدام ؟
هو مين اللي قال إن الوش الرفيع وحش ؟
في وش رفيع وجميل وزي الفل ووش تاني رفيع لكن مش حلو ومش نضر وباهت.
متظلميش رجيم دايت كلينيك إنه خلى وشك مش حلو، آه وشك هيخس لكن تقدري تخليه أحلى من الأول، والحل في إيدك وياما بقوله دايماً.
في نفس الوقت اللي بتطلبي وبتسعي فيه تنزلي 4 و 5 كيلو في الأسبوع، زعلانه إن وشك باهت وأصفر وبدأ يترهل ، إزاي عايزة جسمك يفقد وزن كبير في وقت قليل، والنتيجة تكون إن وشك يفضل منور وجميل.
إزاي مصرة تقولي مش بحب شرب المياه وبشرب 4 كوبايات في اليوم بالعافية، وفي نفس الوقت بتشتكي إن وشك بتختفي منه نضارته.
إزاي بيعدي أسبوع وإتنين رجيم، وتبقي كلتي فيهم طبقين سلطة، مش 14 طبق سلطة، وتشتكي إن الناس بتقول وشك بقى زي وش الناس المريضة.
تهملي الفاكهة خاصة الغنية بفيتامين سي
بين الوجبات وتهملي تعليمات كتير بقولها ظناّ منك إن تقليلك للأكل هو الصح وإنه هيخسسك أسرع، والنتيجة إنك بتفقدي وزنك بسرعة لكن بتفقدي معاه جمال بشرتك.
مفيش دكتور مفيش رجيم يقدر يحافظ لك على إنك وشك ميخسش مع نزولك في الوزن، لكن في رجيم صحي، وتعليمات لازم تتبعيها هتخليكي تحافظي على نضارة بشرتك وتخسي من جسمك كله ومعاه وشك، ولكن لا تفقدي ذرة من جمالك.
بالإضافة للحرص على شرب الماء بالكميات المطلوبة، والفاكهة والخضار، الرياضة مهمة جداً وهتنور وشك مهما كان رفيع، زي ما بنشوف لاعبين الكورة والمشاهير رجال وسيدات، بنلاقي أوزانهم تحت الـ 70 والوش طبعاً رفيع، لكن الرياضة بتفرق معاهم.
طبعاً هتقولي طب دول ناس معاهم فلوس، وعارفين يروحوا جيم وعندهم تراك يجروا فيه، براحتهم، إنما أنا ساكنة في منطقة لو نزلت أجري فيها هيقولوا عليا إتجنيت رسمي.
هقولك ببساطة، إمشي في البيت لو نص ساعة في اليوم أو إجري في المكان، أي حاجة تنشطي بيها جسمك، هتفرق معاكي وهيكون ليها إنعكاس إيجابي جداً على بشرتك.
حاجة كمان لو تحافظي عليها هتفرق معاكي وهي الشاي الأخضر ..
الشاي الأخض مضاد أكسدة قوي جداً علشان كده تأثيره مباشر وجميل على البشرة وبيأخر ظهور التجاعيد، حرصك على شرب كوبايتين في اليوم كحد أدنى، على المدى البعيد هتلاقيه فرق معاكي.
وطبعاً مفيش مانع من إستخدام مستحضرات تجميل فعالة للوجه، بجانب التعليمات اللي فوق دي
في مشوار الرجيم، بحيث نوصل لهدفنا الجميل بدون أي شئ يعكر صفونا، أو يخلينا نسمع كلام من ناس تحبطنا وترجعنا خطوة لورا.